En totalrenovering af arkitekt Erik Christian Sørensens fredede vikingeskibshal i Roskilde er ikke længere realistisk.

Det mener Vikingeskibsmuseets bestyrelse, som nu har sendt en officiel anmodning til Slots- og Kulturstyrelsen og Det Særlige Bygningssyn om, at fredningen fra 1997 ophæves igen.

»Vi har mistet troen på, at vi kan redde den bygning, som den står i dag. Vi har arbejdet i rigtig mange år på at skaffe midler til at gennemføre den omfattende restaurering, som er nødvendig, hvis bygningen fortsat skal kunne beskytte de skibe, den er sat i verden for at beskytte. Det er ikke lykkedes, og med de yderligere skader, der er opstået de senere år, synes vi, skadesbilledet er så omfattende og truende, at vi er nødt til at komme ud af det dødvande, vi befinder os i«, siger museumsdirektør Tinna Damgård-Sørensen.